Μιλώντας στον ραδιοφωνικό σταθμό «Στο Κόκκινο», ο Σ. Λαππάς αναφέρθηκε σε πορίσματα – καταπέλτες για τα σκάνδαλα στον χώρο της Υγείας και έκανε λόγο για στοιχεία που προκαλούν φρίκη. «Έχουμε την έκδοση δύο πορισμάτων που είναι “καταπέλτης”, ένα από το μικτό κλιμάκιο ελέγχου σε διοικητικό επίπεδο, υπό την κ. Παπασπύρου και ένα των εισαγγελέων Διαφθοράς για το ΚΕΕΛΠΝΟ. Δεν φαντάζεστε τα ευρήματα, τις διαπιστώσεις και τα συμπεράσματα, μιλάμε για μία φρίκη».

Δήλωσε ότι το πόρισμα των εισαγγελέων Διαφθοράς «εξατομικεύει ευθύνες για όλη την πυραμίδα των κορυφαίων διοικητικών στελεχών του ΚΕΕΛΠΝΟ, με εξατομικευμένες πλήρως ευθύνες και διώξεις, προσωποποιημένες» και πρόσθεσε ότι στο σκάνδαλο εμπλέκεται και πρώην υπουργός Υγείας. «Έχει έλθει και δικογραφία εις βάρος πολιτικού προσώπου. Πολιτικού προϊσταμένου, πρώην υπουργού υγείας αλλά δεν θέλω να πω το όνομα».

Πληροφορίες του ΤΡΡ, αναφέρουν πως πρόκειται για ποινική δικογραφία για κατασπατάληση διαφημιστικής δαπάνης και επιβεβαιώνουν την εμπλοκή πρώην υπουργού.

Αναφερόμενος στις κατηγορίες που εκτοξεύει συχνά προς ΝΔ και ΠΑΣΟΚ ο αναπληρωτής υπουργός Υγείας, Παύλος Πολάκης, σχετικά με πάρτι διαφθοράς στον χώρο της Υγείας, ο Σ. Λάππας τόνισε ότι επιβεβαιώνονται. «Όλα αυτά που κατήγγειλε τόσα χρόνια όλα επιβεβαιώνονται και κεφαλαιοποιούνται σε αυτά τα δύο πορίσματα και ασφαλώς κεφαλαιοποιούνται και τα δικά μας πορίσματα. Δεν έφτασε τυχαία η χώρα εδώ. Ο χώρος της υγείας και τα εξοπλιστικά είναι οι δύο βασικοί παράγοντες που οδήγησαν τη χώρα στη χρεοκοπία».

«Η ΝΔ δεν θέλει τις αποκαλύψεις»

Την Τρίτη ο βουλευτής της ΝΔ και μέλος της Επιτροπής, Νότης Μηταράκης, ζητούσε παράταση της Επιτροπής μέχρι τον ερχόμενο Μάιο, με τον Σ. Λάππα να τονίζει ότι η ΝΔ φοβάται τα όσα πρόκειται να αποκαλυφθούν, καθώς δεν τους συμφέρουν και δεν ανταποκρίνονται στο αφήγημα τους.

«Οι άνθρωποι δεν θέλουν σε καμιά περίπτωση να αποκαλυφθούν όσα αποκαλύπτονται στις εργασίες της Επιτροπής. Δεν ξέρω τι φοβούνται. Προφανώς φοβούνται ότι θα αποκαλυφθούν πράγματα τα οποία δεν τους βολεύουν, δεν τους συμφέρουν, δεν ανταποκρίνονται στο αφήγημά τους. Εκείνο που “έγραψε” κυριολεκτικά στην Επιτροπή χθες ήταν το γεγονός ότι ο κ. Μηταράκης ενώ ήμασταν έτοιμοι να μιλήσουμε για τα προσχέδια των τεσσάρων πυλώνων Ερρίκος Ντυνάν – ΚΕΕΛΠΝΟ – Αρθροσκοπήσεις – Φάρμακο, έκανε την πρόταση να παραταθεί η εξεταστική μέχρι το ερχόμενο Μάιο οπότε κάποιος συνάδελφος του είπε, “ζήσε Μάη μου να φας τριφύλλι”».

Διευκρίνισε ότι θα δοθεί παράταση ενός μήνα για την Επιτροπή, επισημαίνοντας πως τα πορίσματα θα κατατεθούν μετά τις 20 Νοεμβρίου, προκειμένου να πάρουν τον δρόμο για την Ολομέλεια της Βουλής.

«Τελικά βρέθηκε μια συμβιβαστική πρόταση να πάρουμε ένα μήνα παράταση και να πάμε μέχρι τις 20 Νοεμβρίου να καταθέσουμε τα πορίσματα ώστε να πάνε στην ολομέλεια της Βουλής. Και αν βρούμε ευθύνες πολιτικών προσώπων να ζητήσουμε,βεβαίως, τη σύσταση Προκαταρκτικής Επιτροπής όπως έγινε με τα εξοπλιστικά και τους Παπαντωνίου και Τσοχατζόπουλο. Εμείς είμαστε πλέον πανέτοιμοι ως παράταξη ο ΣΥΡΙΖΑ και ο Παπαχριστόπουλος από τους ΑΝΕΛ έχουμε ήδη συντάξει τα προσχέδια και των 4 πυλώνων και νομίζω ότι είμαστε στην τελική ευθεία».